burgasdotpro/wikipedia huggingface dataset:
Ženy v pokušení

Ženy v pokušení je film Jiřího Vejdělka, ktorý mal premiéru v roku 2010. Ide o Vejdělkov štvrtý celovečerný film, po prvýkrát ale natočil vlastný námet.
Film bol s 1,23 miliónmi divákov (z toho 93 000 počas prvého víkendu) najnavštevovanejším filmom v Česku v roku 2010 a Jiří Vejdělek sa tak stal tretím českým režisérom, ktorého film prekonal miliónovú návštevnosť. Film bol teda aj komerčne úspešný, keď pri rozpočte 25 miliónov v českých kinách zarobil 123,8 miliónov Kč.
V roku 2013 by mala vzniknúť muzikálová verzia, autorom hudby by mal byť František Soukup z kapely Nightwork. 
Eliška Balzerová za svoju úlohu vo filme získala Českého leva za ženský herecký výkon vo vedľajšej úlohe, film bol tiež nominovaný v kategóriách ženský herecký výkon v hlavnej úlohe (Lenka Vlasáková) a najlepšia hudba (Jan P. Muchow).
Dej.
Dej pojednáva o Helene (Lenka Vlasáková), odborníčke na manželské problémy, ktorú opustí manžel, a jej dvadsaťročná dcéra Laura (Veronika Kubařová) aj matka Vilma (Eliška Balzerová), bývalá herečka, jej chcú pomôcť nájsť nového partnera, samé však musia riešiť vlastné milostné problémy.
Výroba.
Film sa natáčal v septembri a v októbri 2009 v Prahe a v Mařeniciach. K filmu vznikla pieseň "Slunce v duši" od kapely Nightwork, v ktorej spieva Vojtěch Dyk.
Women's Auxiliary Air Force

Women's Auxiliary Air Force (doslova "Ženské pomocné letecké zbory", skr. "WAAF") bol ženský pomocný zbor Royal Air Force založený v roku 1939.
Jeho príslušníčky neslúžili v leteckých posádkach a ani sa nezúčastňovali na aktívnom boji. Angažovali sa okrem iného v balení padákov, cateringu, údržbe radarov a lietadiel, obsluhe balónových priehrad, či preprave. Pôsobili aj ako operátorky telefónov a telegrafov. Pracovali s kódmi a šiframi, analyzovali prieskumné fotografie a podieľali sa na spravodajských operáciách.
V roku 1943 mali viac ako 180 tisíc príslušníčok.
Apis (syn Iasóna)

Apis ( – "Apis", ) je v gréckej mytológii syn Iasóna z arkádskeho Pallantionu.
Apis, syn Iasóna, je známy len z pera antického autora Pausania, ktorý zaznamenal, že bol rodák z Pallantionu a že zomrel počas pohrebných hier na počesť nebohého Azana, keď ho svojim vozom neúmyselne smrteľne zranil élidský kráľ Aitólos, ktorý sa preto musel vzdať trónu.
Canoe polo na Svetových hrách

Canoe polo na Svetových hrách je canoepolový turnaj, ktorý sa koná v rámci multišportového podujatia Svetových hier riadených Medzinárodnou asociáciou Svetových hier (IWGA). Do ich programu bol zaradený na siedmych Svetových hrách v nemeckom Duisburgu v roku 2005, pričom odvtedy sa organizuje pravidelne. Od začiatku prebieha turnaj v mužskej i ženskej kategórii. V oboch kategóriách sú najúspešnejšie družstvá Nemecka, v mužskej kategórii zvíťazilo dvakrát, v ženskej trikrát.
Kvalifikačným kritériom pre účasť na canoepolovom podujatí Svetových hier je umiestnenie na majstrovstvách sveta, rok pred samotnými hrami.
Ragby na Svetových hrách

Ragby na Svetových hrách je ragbyový turnaj v sedmičkovom ragby (ragby 7s) mužov, ktorý sa koná v rámci multišportového podujatia Svetových hier, riadených Medzinárodnou asociáciou Svetových hier (IWGA). Do ich programu bol zaradený na šiestych Svetových hrách v japonskej Akite v roku 2001. Od začiatku prebieha turnaj iba v mužskej kategórii. Turnaju dominuje družstvo Fidži, ktoré na ňom dokázalo zvíťaziť trikrát.
Po tom, čo bolo sedmičkové ragby prijaté Medzinárodným olympijským výborom do olympijského programu v roku 2009 a predstaví sa na LOH 2016 v Rio de Janeiro, sa už na turnaji Svetových hier, počínajúc hrami 2017, nepredstaví.
Armstrong (kráter)

Armstrong je malý mesačný impaktný kráter nachádzajúci sa v južnej časti Mare Tranquillitatis. Leží asi 50 kilometrov severovýchodne od miesta pristátia Apolla 11. Pomenovaný po Neilovi Armstrongovi. Je to kráter najvýchodnejší z radu troch kráterov pomenovaných na počesť členov posádky Apolla 11.
Tento kráter bol pred premenovaním IAU označovaný ako Sabine E.
Jozef Trtol

Mgr. Jozef Trtol (* 20. február 1956, Kráľová pri Modre, ČSSR) je slovenský básnik a učiteľ. 
Život.
Stredoškolské štúdium absolvoval na Gymnáziu v Modre, kde aj zmaturoval. Vyštudoval Pedagogickú fakultu UK v Trnave odbor slovenský jazyk a výtvarná výchova. V štúdiu pokračoval na Pedagogickej fakulte v Banskej Bystrici, kde študoval odbor dejepis.
Pôsobil ako učiteľ na základných školách v Hrušove, Cinobani, Kalinove a na Gymnáziu B.S. Timravy v Lučenci.
Vyučoval slovenský jazyk, dejepis a rôzne umelecké predmety.
Verše publikoval v zborníkoch Radvanského veršobrania a v publikácii „Chvála vína“. Je pravidelným prispievateľom do najstaršieho literárneho časopisu "Slovenské pohľady".
Kostol svätého Michala (Šarišské Michaľany)

Kostol svätého Michala je rímskokatolícky farský kostol v Šarišských Michaľanoch. 
História.
Prvá zmienka o kostole sv. Michala Archanjela je zo 14. storočia - v roku 1314 tu stál románsky kostol. V roku 1691 bola pôvodná stavba úplne zničená. Súčasný kostol bola postavený na jej základoch v roku 1785 podľa románskeho vzoru - oblúkovité okná, klenby a polkruhové sanktuárium. Podľa zaužívaných zvyklostí mal patronát nad kostolom najvýznamnejší zemepán obce Gejza Pulszký. Terajšie zariadenie chrámu je zo 17. storočia a 20. storočia. Najstaršie sochy v chráme sú socha sv. Jána Krstiteľa so soškou Nepoškvrneného počatia Panny Márie. K umeleckým vzácnostiam kostola patrí baroková monštrancia a kalich z 18. storočia, z dielne levočského majstra Jána Szilassyho. Do roku 1916 bolo v kostole medené lavatórium z roku 1766, s vyobrazením Rákocziho erbu na držadle (teraz v Národnom múzeu v Budapešti). V podzemí kostola sú hrobky rodu Sirmajovcov ("Szirmay"), miestnych zemepánov.
Neskoršie rekonštrukcie.
Okenné vitráže boli vyrobené za pôsobenia veľadôstojného pápežského preláta Msgr. Melichara Zeleného. Rekonštrukcie kostola, hlavne výmena strechy sa začala po príchode duchovného otca Antona Lesníka. 9.03.2002 a 26.09.2002 sa uskutočnila kolaudácia všetkých realizovaných prác.
Come &amp; Get It

„Come &amp; Get It“ je skladba americkej speváčky Seleny Gomez z jej debutového štúdiového albumu "Stars Dance" (2013). Skladbu napísali Ester Dean, M.S. Eriksen, T.E. Hermansen a produkoval ju produkčný tím Stargate. Skladba „Come &amp; Get It“ bola ako singel vydaný dňa 7. apríla 2013 po premiére v rannej rozhlasovej show Ryana Seacresta. Skladba je oproti predchádzajúcim skladbám Seleny Gomez zmenou, pričom obsahuje prvky electropopu a Indickej hudby.
Od času vydania získala skladba pozitívne hodnotenia od hudobných kritikov. Skladba bola chválená hlavne vďaka svojej hudobnej rozmanitosti, a tiež za Bhangra beat a za textový obsah. Skladba taktiež získala obrovský komerčný úspech a dostala sa do prvej desiatky v rebríčku Billboard Hot 100 a na 2. miesto v rebríčku Pop Songs na základe hranosti v rádiách. V Spojenom kráľovstve bola skladba vydaná dňa 14. júla 2013 a dosiahla 8. miesto v rebríčku UK Singles Chart.
Hudobné video k skladbe malo premiéru na MTV dňa 7. mája 2013. Video, podobne ako aj singel, obsahuje Indické vplyvy a ukazuje Selenu Gomez ako spieva v rôznom oblečení. „Come &amp; Get It“ je naživo hraná na turné Stars Dance Tour, ktoré prebieha počas roka 2013.
Povinný tanec

Povinný tanec () bol do roku 2011 jednou z troch častí súťaže v párovej krasokorčuliarskej disciplíne „tance na ľade“. Po skončení sezóny 2009 – 2010 bol povinný tanec nahradený krátkym tancom.
Povinný tanec predstavoval časť súťaže, pre ktorú v každej sezóne technická komisia Medzinárodnej korčuliarskej únie stanovila presný popis povinného tanca, rozvrhnutie krokov, tempo, ako aj konkrétnu hudbu, na ktorú mali súťažiaci tancovať. Divácky boli povinné tance najmenej zaujímavou časťou pretekov, pretože všetci súťažiaci predvádzali rovnaký program a kroky na rovnakú hudbu. V povinných tancoch sa však najlepšie prejavila kvalita súťažiacich - hodnotil sa súlad (synchrónnosť) oboch krasokorčuliarov a ich technické schopnosti.
Podľa pravidiel Medzinárodnej korčuliarskej únie povinný tanec tvoril 10 % z celkového hodnotenia tanečných párov, originálny tanec 40 % a voľný tanec 50 %. Súťaž v povinnom tanci sa vždy konala v prvý deň súťaží tanečných párov.
Zoznam povinných tancov.
Medzi povinné tance patrili rôznorodé tance. Najstaršími tancami, ktoré sa predvádzali od počiatkov moderného krasokorčuľovania, boli americký valčík, európsky valčík, fourteenstep a kilian. Ďalšie tance boli pridané v 30. rokoch 20. storočia po tom, čo ich predviedli krasokorčuliari v Spojenom kráľovstve. Poslednou skupinou tancov sú tie, ktoré vychádzajú zo štandardných tanečných krokov, ale adaptovali si ich prvotriedni krasokorčuliarski tanečníci. Takto upravený tanec bol často prevzatý ako „norma“ do skupiny povinných tancov. Príkladom je tzv. „zlatý valčík“, ktorý je zaraďovaný medzi najzložitejšie a najnáročnejšie povinné tance. Bol prevzatý zo súťažného programu predvedeného sovietskymi krasokorčuliarmi Marinou Klimovovou a Sergejom Ponomarenkom v roku 1987. Podobne „tango Romantica“ je tancom prevzatým od sovietskeho páru Ľudmila Pachomovová a Alexandr Gorškov.
Okrem medzinárodných povinných tancov existujú povinné tance, ktoré sú určené začínajúcim párom a používajú sa predovšetkým na výučbu, prípadne na súťažiach nižšieho stupňa. Typickým príkladom je „holandský valčík“, počas ktorého tanečníci korčuľujú stále vpred v pomalom valčíkovom tempe.
Zoznam povinných tancov podľa sezón.
Na každú krasokorčuliarsku sezónu Medzinárodná korčuliarska únia vyhlasovala dve skupiny povinných tancov (zvlášť pre juniorov a zvlášť pre seniorskú kategóriu). V každej skupine boli zväčša tri tance. Prostredníctvom žrebovania sa na každom turnaji sezóny vyberal zo skupiny jeden povinný tanec.
Majstrovstvá Severnej Ameriky v krasokorčuľovaní

Majstrovstvá Severnej Ameriky v krasokorčuľovaní bola krasokorčuliarska súťaž pre krasokorčuliarov zo Spojených štátov amerických a Kanady. Súťaž sa usporadúvala každé dva roky od roku 1923 do roku 1971 striedavo v USA a Kanade. Aj keď bolo podujatie označované v zmysle pravidiel Medzinárodnej korčuliarskej únie (ISU) ako „medzinárodná súťaž“, fakticky išlo o spoločnú súťaž dvoch národných krasokorčuliarskych asociácií.
Dejiny.
Ešte pred konaním spoločných severoamerických majstrovstiev začali obe národné krasokorčuliarske asociácie (americká „"United States Figure Skating Association"“ a kanadská „"Canadian Figure Skating Association"“) organizovať samostatné národné majstrovstvá (prvé kanadské sa konali v roku 1914 v Ottawe, prvé americké v New Haven).
Prvá spoločná súťaž krasokorčuliarov z Kanady a USA sa uskutočnila v roku 1923 v kanadskom meste Ottawa, pričom sa súťažilo v mužskej a ženskej sólovej kategórii a v párovej kategórii športových dvojíc. Majstrovstvá Severnej Ameriky v krasokorčuľovaní sa od svojho vzniku konali každý druhý rok až do roku 1971, s výnimkou roku 1943, kedy sa majstrovstvá nekonali kvôli 2. svetovej vojne. Z rovnakého dôvodu sa v roku 1945 konali majstrovstvá iba v kategórii „ženy“. Kategória „tanečné páry“ sa objavila na súťaži prvýkrát v roku 1947. 
Ku skončeniu majstrovstiev Severnej Ameriky došlo po tom, čo náhle „"Canadian Figure Skating Association"“ (CFSA) odvolala účasť kanadských krasokorčuliarov na súťaži v roku 1973, ktorá sa mala konať v americkom meste Rochester. Neúčasť bola zdôvodňovaná neobjektívnym spôsobom rozhodovania (podozrenia z favorizovania súťažiacich z krajiny, ktorá má väčšinu v paneli rozhodcov) a neochotou najlepších krasokorčuliarov zúčastniť sa súťaže, ktorá sa konala tesne pred majstrovstvami sveta v krasokorčuľovaní. Ďalším (aj keď oficiálne neprezentovaným) dôvodom bolo, že kanadská asociácia CFSA už pripravovala svoju vlastnú medzinárodnú súťaž „Skate Canada International“, ktorej prvý ročník sa konal na jeseň 1973. Táto nová súťaž bola otvorená pre krasokorčuliarov zo všetkých členských krajín Medzinárodnej korčuliarskej únie a o výsledkoch na nej rozhodovala medzinárodná porota. Reakcia americkej asociácie „"United States Figure Skating Association"“ (USFSA) na seba nenechala dlho čakať a na jeseň 1979 založila vlastnú medzinárodnú súťaž s názvom „Skate America“.
Obe nástupnícke súťaže - Skate Canada International aj Skate America sa konajú dodnes. Ich organizátormi sú národné krasokorčuliarske asociácie a konajú sa pod záštitou Medzinárodnej korčuliarskej únie.
Ľudopis

Ľudopis môže byť:
Ľudoveda

Ľudoveda môže byť:
Folklór

Folklór môže byť:
Suburbanizácia

Suburbanizácia је priestorový proces, pri ktorom sa obyvatelia hromadne sťahujú z centrálnych častí mestských aglomerácií a konurbácií na ich okraje. Priestorové rozšírenie do okolia bolo súčasťou rastu miest aj v minulosti, pričom pri suburbanizácii súčasne dochádza k zmenšeniu koncentrácie obyvateľstva a spoločenských aktivít, čo vedie k decentralizácii mesta. Suburbanizácia sa začala prejavovať v 20. rokoch 20. storočia v Spojenom kráľovstve a USA. Do značnej miery suburbanizáciu umožnila dostupnosť áut. Medzi jej dôsledky patrí napr. rast nákupných centier.
Medzinárodné letisko Taiwan-Tchao-jüan

Medzinárodné letisko Taiwan-Tchao-jüan (čín.: "臺灣桃園國際機場") (IATA: TPE, ICAO: RCTP) je medzinárodné letisko, ktoré leží v severnej časti Taiwanu. Obsluhuje hlavné mesto Tchaj-pej. Je to najväčšie a najrušnejšie letisko v Taiwane. Nachádza sa juhozápadne od Tchaj-pej v sídle Ta-jüan v okrese Tchao-jüan. V roku 2012 odbavilo letisko celkovo 27,8 milióna pasažierov, o 5 rokov neskôr ich bolo už takmer 45 miliónov. 
Letisko bolo otvorené v roku 1979 pod názvom Medzinárodné letisko Čankajšek, ktoré používalo tento názov až do roku 2006. Je významným regionálnym centrom prekladania tovaru, uzlové letisko osobnej prepravy a brána do destinácií v Číne a zvyšku Ázie. Letisko je aj hlavným uzlovým letiskom pre letecké spoločnosti China Airlines a EVA Air. Nahradilo Letisko Sung-šan, ktoré dnes slúži iba pre vnútroštátne lety a lety do a z Číny.
Infraštruktúra.
Letisko Tchao-jüan tvoria dva terminály, na ktoré sa dá dostať minimetrom. Tretí terminál je ešte len naplánovaný a systém rýchlej prepravy je vo výstavbe.
Terminál 1.
Terminál 1 je pôvodný terminál letiska. Konštrukcia budovy vychádza z podoby hlavného terminálu washingtonského letiska Dulles. Päťpodlažný terminál s rozlohou 169 500 m² bol spolu s letiskom otvorený v roku 1979, aby uľahčil dopravu preplneného letiska Sung-šan. Všetky lety zo staršieho letiska sa potom presunuli do nového terminálu. Na letisku je 18 brán, z ktorých každá obsahuje svoj vlastný nástupný most (jetway). Hlavná budova obsahuje check-in, batožinový pás a bezpečnostnú kontrolu. Pôvodná farba terminálu bola biela, znečistením ovzdušia sa zmenila na žltú.
Terminál 2.
Tvoria ho dve strany, a to južná a severná. Južná bola postavená v roku 2000, zatiaľ čo severná v roku 2005. Obsahuje 10 brán s dvoma nástupnými mostmi, bezpečnostnú kontrolu a pasovú kontrolu. Zariadenie má rozlohu 318 000 m² a je schopné zvládnuť až 17 miliónov cestujúcich ročne.
Stratená (národná prírodná rezervácia)

Stratená je národná prírodná rezervácia vyhlásená v roku 1964 ako Chránený prírodný výtvor s výmerou 679 hektárov. Nachádza sa v katastrálnom území obcí Dobšiná, Dedinky a Stratená v okrese Rožňava v Košickom kraji. Leží na území geomorfologického celku Spišsko-gemerský kras. Rezervácia chráni tiesňavovité údolie rieky Hnilec, v ktorom sa nachádzajú rôzne geomorfologické formy, podzemné krasové fenomény a jaskyne. Ďalej sú zachované pestré biocenózy bučín, jedľobučín a reliktných borín, s výskytom vzácneho rastlinstva a živočíšstva. Územie so svojimi krasovými výtvormi a vegetačnou rozmanitosťou patrí k najcennejším na Slovensku.
Na území rezervácie sa nachádza Dobšinská ľadová jaskyňa či Stratenský kaňon.
Nástupný most

Nástupný most (iné názvy: nástupný mostík, nástupný tunel; po anglicky "passenger (boarding) bridge, jetway, jet bridge, air bridge") je uzavretý pohyblivý spájací prvok, ktorý siaha od brány v termináli letiska po lietadlo a umožňuje pasažierom priamy príchod na palubu lietadla a priame opustenie paluby lietadla. Podľa potreby môže byť pevný alebo pohyblivý, otočný radiálne alebo rozťažný do dĺžky.
Je to rýchlejší spôsob príchodu na palubu lietadla než na schodových autách, ktoré sa používajú ešte dnes na niektorých nízkonákladových letiskách. Prvé nástupné mosty boli inštalované v americkom San Franciscu v roku 1959.
Podlesok

Podlesok je rekreačná osada a stredisko turizmu v blízkosti obce Hrabušice v okrese Spišská Nová Ves. Je východiskom turistických trás do Slovenského raja.
Poloha.
Nachádza sa na pomedzí Hornádskej kotliny a Slovenského raja, geomorfologického podcelku Spišsko-gemerského krasu. Leží v Košickom kraji, v okrese Spišská Nová Ves a na katastrálnom území obce Hrabušice. V blízkosti strediska sa spája Pílska dolina, ktorou preteká Veľká Biela voda, s roklinou Suchá Belá a ňou pretekajúcim rovnomenným potokom, odkiaľ voda smeruje východným smerom do Hornádu. Oblasť patrí do Národného parku Slovenský raj. 
Turizmus.
Podlesok je východiskom turistických trás do severnej a centrálnej časti Slovenského raja. V lokalite sa nachádzajú ubytovacie zariadenia s celoročnou prevádzkou, autokemping, volejbalové a tenisové ihrisko a lyžiarsky vlek.
Lokalita je dostupná cestou a vedie z nej viacero značených chodníkov:
Armstrong

Armstrong môže byť:
Vladimír Pavlík

Vladimír Pavlík (* 10. september 1948, Považská Bystrica) je slovenský disident.
Život.
Je signatárom Charty 77, účastníkom Sviečkovej manifestácie v Bratislave v roku 1988 a občianskym aktivistom. Prvý raz sa do pozornosti štátnej moci dostal, keď po skončení základnej vojenskej služby nastúpil do zamestnania a odmietol byť povinným členom ROH. Začiatkom 80. rokov si podal žiadosť o vysťahovanie do Nemeckej spolkovej republiky, čím bol automaticky považovaný za osobu nepriateľskú socialistickému zriadeniu. Pracoval v robotníckych profesiách, desať rokov ako baník v OKR. Pracoval v Metrostave Praha a na viacerých stavbách na Slovensku, tri roky v Považských strojárňach. Po prevrate v novembri 1989, od roku 1993 – 1996 bol redaktorom Necenzurovaných novín Petra Cibulku. Na internete má umiestnených množstvo zväčša faktografických článkov, nielen na https://necenzurovane.net, ale aj v bývalých Necenzurovaných novinách, či v Kanadsko-Českom exilovom časopise Svědomí-Consience. Štátna bezpečnosť viedla na neho dva zväzky pod krycími menami Betonár a Vlado, jeden z nich bol skartovaný. V roku 1991 ho spolu s novinami Slovenský denník žaloval bývalý premiér za HZDS Vladimír Mečiar. Spor sa ťahal až do roku 1994, potom čo Vladimír Mečiar žalobu stiahol a Vladimír Pavlík podal protižalobu s ktorou trikrát uspel na Krajskom súde v Bratislave. Všetky rozhodnutia Krajského súdu však boli zrušené Najvyšším súdom Slovenskej republiky.
Vladimíra Pavlíka sa od roku 2015 snažia umlčať súdnymi žalobami a exekúciami za napísanie článku o zadržaní dekana rímskokatolíckej cirkvi evidovaného ako spolupracovník ŠtB v súvislosti s 
vývozom obrazov renomovaných autorov do Rakúska. Jeho návrh na poskytnutie ochrany svedkovi a konfrontáciu GP SR zamietla. Bezprecedentne ešte pred podaním žaloby na ochranu osobnosti bol podaný návrh na exekúciu jeho rodinného domu. Vo veci porušovania práva na spravodlivé súdne konanie sa neúspešne obrátil aj na Ústavný súd a ECHR.
Agasthenes (syn Augeia)

Agasthenes alebo Agasthenés () je v gréckej mytológii syn élidskeho kráľa Augeia.
Vyčistenie chlievov jeho otca Augeia bola jedna z dvanástich úloh hrdinu Herakla. Túto úlohu dal Heraklovi mykénsky kráľ Eurystheus, ktorému musel podľa rozkazu najvyššieho boha Dia Herakles slúžiť a po splnení úloh mohol dosiahnuť slobodu. Keďže si chcel Herakles niečo aj zarobiť, vyžiadal si od Augeia odmenu desať percent ustajneného dobytka. Augeias súhlasil, ale po splnení úlohy mu odmenu odmietol dať. Neskôr, keď Herakles získal slobodu, vrátil sa, Augeia zabil a dosadil na trón Augiovho syna Fylea.
Podľa antického autora Pausania však Herakles Augeia nezabil. Augeias sa podľa neho dožil pokročilého veku a trón po ňom zdedil syn Agasthenes, ktorý nevládol sám. Spolu s ním sa na vláde v Élide podieľali, Thalpios, syn Euryta a Amfimachos, syn Kteata. 
Agasthenes sa oženil s Peloridou a narodil sa im syn Polyxenos, ktorý bol jedným z nápadníkov krásnej Heleny a účasníkom trójskej vojny.
Polyxenos

Polyxenos alebo Polyxeinos môže byť:
Lány (Považská Bystrica)

Lány sú štvrť Považskej Bystrice.
Jej hlavnou ulicou je ulica Lánska, ktorá sa tiahne cez celé sídlisko. Lánska je aj pôvodný názov sídliska, ktorý je medzi domácim obyvateľstvom často používaný. Výstavba Lánov začala v 70. rokov minulého storočia. V súčasnosti sa plánuje v centre položenie pamätníka venovaného hereckej rodine Krónerovcov.
Post Tower

Post Tower je mrakodrap v nemeckom Bonne a sídlo nemeckej spoločnosti Deutsche Post.
Budova bola postavená v rokoch 2000 – 2002 podľa plánov spoločnosti Murphy/Jahn. So svojou výškou 162,5 metra je najvyššou budovou a jediným mrakodrapom v meste; taktiež je aj jediným mrakodrapom v krajine, ktorý nie je vo Frankfurte nad Mohanom. V budove je 41 poschodí.
Mrakodrap sa v Emporis Skyscraper Award 2002 umiestnil na druhom mieste.
Torre Cepsa

Torre Cepsa (známy aj ako Torre Foster, predtým známy aj ako "Torre Bankia", "Torre Caja Madrid" alebo "Torre Repsol") je mrakodrap v Madride.
So svojou výškou 250 m je najvyššou budovou v Madride a 11. najvyššou budovou Európy. Budova bola postavená v rokoch 2004 – 2008 v madridskej obchodnej štvrti CTBA (Cuatro Torres Business Area). Má 45 poschodí a bola navrhnutá architektom Normanom Fosterom. Pôvodne bola plánovaná ako sídlo spoločnosti Respol YPF, ale v roku 2007 bola predaná spoločnosti Caja Madrid za 815 miliónov eur.
Ml

ml môže byť:
ML môže byť:
Stratenská dolina

Stratenská dolina je dolina patriaca medzi najkrajšie v Slovenskom raji. Tvorí ju približne 14-kilometrový úsek medzi Dobšinskou ľadovou jaskyňou a Dedinkami. V tiesňave Stratenský kaňon meandruje rieka Hnilec.
Prvá umelá cesta tiesňavou s 13 mostami bola vybudovaná v roku 1840 a viedla skalnou bránou, ktorá bola počas bojov v roku 1944 zničená. Tiesňavou je dnes prejazd vozidiel zakázaný a štátna cesta č. 67 vedie cez tunel.
Aktor (syn Forba)

Aktor alebo Aktór (, ) je v gréckej mytológii syn Lapitha Forba a jeho manželky Hyrminy, dcéry kráľa Epeia.(podľa inej verzie bol jeho otec boh Poseidón.)
Antický autor Apollodoros z Atén uvádza, že keď sa élidský kráľ Augeias dopočul o vojne, ktorú proti nemu chystá Herakles, vymenoval dvojčatá svojho brata Aktora a jeho manželky Moliny, Euryta a Kteata za veliteľov vojsk v Élide. Pred vojenskou výpravou však Herakles nečakane ochorel a uzavrel radšej prímerie, ktoré bratia porušili, keď na Heraklovo vojsko nečakane zaútočili. Herakles bol nútený zatrúbiť na ústup, ale keď neskôr Eurytos a Kteatos odišli na oslavy tretích isthmických hier, Herakles ich dostihol pri meste Kleónais a zabil ich. Následne po rýchlom pochode zaútočil na Élidu, Augeia usmrtil a vymenoval za kráľa Augeiovho syna Fylea. 
Podľa autora Pausania Augias sľúbil za vojenskú pomoc Aktorovi a jeho synom podiel na vláde v Élide. Aktor následne ako kráľ Élidy založil mesto, ktoré pomenoval po svojej matke. Jeho synovia boli neskôr zavraždení pri meste Kleónais, potom ako neunikli nástrahe, ktorú im prichystal Herakles.
Cesta III. triedy 3227 (Slovensko)

Cesta III. triedy 3227 ("III/3227", staré číslo "III/536014" alebo skrátene "III/53614") je cesta III. triedy na Slovensku v okresoch Rožňava, Poprad a Spišská Nová Ves. Jej celková dĺžka je 28,180 kilometrov a spája cestu I. triedy 67 a cestu II. triedy 536. Prechod cestou je zakázaný vozidlám nad 7,5 tony a v zimnom období je neudržiavaná.
Zaujímavosťou je, že cesta začína (Okres Rožňava) aj končí (Okres Spišská Nová Ves) v Košickom kraji, avšak jej časť prechádza Prešovským krajom (Okres Poprad).
Priebeh.
Komunikácia začína medzi obcou Stratená a osadou Dobšinská ľadová jaskyňa križovatkou s cestou I. triedy 67 a pokračuje stúpaním do sedla Kopanec (), za ktorým prechádza do doliny Veľkej Bielej vody. Pokračuje osadami Píla a Podlesok. Za Podleskom sa križuje s cestou III. triedy 3068 a pokračuje cez obec Hrabušice do Spišského Štvrtku, kde končí križovatkou s cestou II. triedy 536.
Panamerické majstrovstvá v pozemnom hokeji mužov 2013

Panamerické majstrovstvá v pozemnom hokeji mužov 2013 boli v poradí 4. Panamerické majstrovstvá v pozemnom hokeji mužov, ktoré organizuje Panamerická federácia pozemného hokeja (PAHF). Konali sa od 10.17. augusta 2013 v Bramptone, v kanadskej provincii Ontário, za účasti 8 tímov. Titul získali hráči Argentíny, keď vo finále vyhrali nad domácim družstvom a obhajcom prvenstvaKanadou. Bronzové Trinidad a Tobago získalo svoju prvú medailu.
Turnaj bol zároveň kvalifikáciou na nadchádzajúce Majstrovstvá sveta 2014, ktoré sa uskutočnia v Holandsku. Kvalifikoval sa na ne iba víťaz. Prvých 6 družstiev sa kvalifikovalo na ďalšie Panamerické majstrovstvá, ktoré sa budú konať v roku 2015.
Kvalifikácia.
Pozn: V zátvorke je uvedené umiestnenie v medzinárodnom rebríčku FIH k 7. júlu 2013.
Konečné poradie tímov.
Pozn: Prvých 6 družstiev sa priamo kvalifikovalo na Panamerické majstrovstvá 2017. Posledné 2 družstvá budú hrať Pan American Challenge 2015.
Graphite-Epoxy Motor

Graphite-Epoxy Motor (GEM) je vysoko výkonný motor na pevné palivo, používaný na zvýšenie ťahu na niekoľkých nosných raketách, napríklad Delta II a Delta IV. Je navrhnutý tak, aby umožnil nosným raketám vyniesť na obežnú dráhu väčší náklad.
Konštrukcia.
Raketa na pevné palivo sa skladá z obalu, ktorý je naplnený palivovým zrnom (zmes pevných palív, ako napríklad guma alebo hliník, a okysličovadla, napríklad chloristan amónny), a dýzy na zadnom konci rakety. Obal je pre raketu na pevné palivo rozhodujúci, pretože zadržiava tlak horiaceho paliva; v prípade, že by nebol dostatočne silný, raketa by mohla explodovať.
Predchodca Graphite-Epoxy motorov, pomocná raketa Castor mala oceľovú konštrukciu. Použitím materiálu ľahšieho ako oceľ, konkrétne grafitovo-epoxidového kompozitu, môžu byť motory GEM väčšie a obsahovať viac paliva, čo zvyšuje ťah a nosnosť, bez toho aby sa príliš zvýšila hmotnosť. Ak by bola použitá tenšia oceľ, nemusela by stačiť na udržanie tlaku horiaceho paliva. Napríklad GEM-40 motory používané na rakete Delta II sú o 1,8 metra dlhšie než motory Castor, ktoré nahrádzajú, čo im umožňuje vyprodukovať o 2700 kilogramov viac ťahu, horieť o sedem sekúnd dlhšie a pritom vážiť o 90 kilogramov menej.
Prvý let GEMu sa uskutočnil 26. novembra 1990. Deväť GEMov bolo použitých ako pomocné rakety pre Deltu II (Delta 201), pri vypustení satelitu GPS NAVSTAR.
Varianty.
Spoločnosť Alliant Techsystems vyrába GEMy pre rakety Delta II, III a IV v nasledujúcich veľkostiach:
Spoľahlivosť.
Graphite-Epoxy motory preukázali, že sú dostatočne spoľahlivé, ale ani ony sa nevyhli nehodám. 17. januára 1997 Delta II (Delta 241) explodovala 13 sekúnd po štarte z dôvodu trhliny v grafitovo-epoxidovom obale. Zlyhanie bolo výsledkom poškodenia obalu pri preprave motorov. Vyšetrovací tím zistil, že bolo spôsobené namáhaním podperami, ktoré držali GEM počas skladovania a prepravy. Keď sa motor vznietil, tlak vnútri obalu rástol, poškodený obal neudržal tlak horiaceho paliva a explodoval, pričom zničil celú raketu.
RS-27A

RS-27A je raketový motor na kvapalné palivo vyrábaný spoločnosťou Rocketdyne. Používa sa ako motor prvého stupňa rakiet Delta II a Delta III. Spaľuje RP-1 a kvapalný kyslík v cykle s plynovým generátorom. Dokáže vyvinúť ťah 1,05 megaN. Je chladený regeneratívne, palivo preteká najprv cez 292 trubíc zabudovaných v stene spaľovacej komory a dýzy. Motor je modifikovanou verziou svojho predchodcu, motora RS-27. Jeho dýza bola rozšírená, aby sa zväčšil jeho expanzný pomer z 8:1 na 12:1, čo poskytuje vyššiu efektivitu vo veľkých výškach. Jeho predchodca, motor RS-27, bol vyvinutý z motorov H-1 používaných v nosnej rakete Saturn 1B.
Ťah motora RS-27A sa nedá regulovať. Spolu s hlavným motorom, RS-27A obsahuje dva motory vernier (malé motory na kontrolu smeru letu). Po zapnutí beží motor RS-27A 265 sekúnd.
Likava

Likava môže byť:
Geravy

Geravy (cca ) je horská vápencová plošina v Spišsko-gemerskom krase, krajinnom celku Slovenského rudohoria. Leží nad obcami Dedinky a Mlynky, približne severne od Dobšinej. V centrálnej časti sa nachádza turistické stredisko.
Poloha.
Planina sa nachádza vo východnej časti Spišsko-gemerského krasu, v geomorfologickom podcelku Slovenský raj. Leží v Košickom kraji a zasahuje na územie okresov Spišská Nová Ves a Rožňava a katastrálne územie obcí Smižany a Stratená. Na južnom úpätí územia je v údolí Hnilca obec Dedinky a osada Biele Vody, patriaca k Mlynkom, západne leží Stratená. Územie je súčasťou Národného parku Slovenský raj.
Opis.
Plošinu s množstvom krasových útvarov tvorí súbor horských lúk a polianok s lesíkmi. Jej severné, prevažne husto zalesnené svahy pozvoľna klesajú do dolín, južné svahy strmými skalnými zrázmi spadajú do údolia rieky Hnilec. Na veľkej poľane plošiny Geravy sa nachádza pomník hrdinov SNP, ktorý bol odhalený pri príležitosti XI. zrazu turistov SNP. Na plošinu Geravy vedie sedačková lanovka z Dediniek.
Turizmus.
Geravy sú významným turistickým uzlom pohoria, kde sa stretáva niekoľko turistických trás:
EPS (súborový formát)

EPS (skratka pre Encapsulated PostScript) je univerzálny typ súboru, ktorý sa využíva pri posielaní dokumentov do tlačiarne. Súbory EPS sú viac-menej samostatné, racionálne predvídateľné PostScript dokumenty, ktoré opisujú, obrázok alebo kresbu a dajú sa umiestniť do iného PostScriptového dokumentu. Formát súboru je založený na podskupine jazyka PostScript. Slúži na výmenu grafických údajov medzi rozličnými aplikáciami. Formát EPS vytvorila spoločnosť Adobe a slúžil ako základ na vytvorenie skorších verzií formátu Adobe Illustrator.
Glac

Glac (cca ) je horská vápencová plošina v Spišsko-gemerskom krase, krajinnom celku Slovenského rudohoria. Leží južne od Hrabušíc, približne západne od Spišskej Novej Vsi. Na Glac a jej poľany vyúsťuje podstatná časť turistických značkovaných chodníkov.
Poloha.
Planina sa nachádza v severovýchodnej časti Spišsko-gemerského krasu, v geomorfologickom podcelku Slovenský raj. Leží v Košickom kraji a zasahuje na územie okresov Spišská Nová Ves a Rožňava a katastrálne územie obcí Letanovce, Hrabušice a Stratená. Najbližšími sídlami sú južne situované Dedinky, Mlynky a Stratená, severne ležia Betlanovce a Hrabušice. Územie je súčasťou Národného parku Slovenský raj.
Opis.
Glac je najrozsiahlejšia zachovalá planina v Slovenskom raji, dosahujúca najväčšiu výšku v kóte . Planina obsahuje množstvo krasových závrtov a škrapov. V jej svahoch sú vyerodované tiesňavy Kyseľ, Sokolia dolina, Piecky, Veľký Sokol, Suchá Belá a Kláštorská roklina, z ktorých viaceré sú súčasťou národných prírodných rezervácií.
Turizmus.
Glac je významným turistickým centrom pohoria, kde vedú viaceré turistické trasy:
Panamerické majstrovstvá v softbale žien 2013

Panamerické majstrovstvá v softbale žien 2013 boli v poradí 8. Panamerické majstrovstvá v softbale žien, ktoré organizuje Panamerická softbalová konfederácia (CONPASA). Konali sa v meste Guaynabo, v Portoriku od 10.18. augusta 2013, za účasti 16 tímov. Na turnaji sa pôvodne mali predstaviť aj družstvá Britských Panenských ostrovov a Salvádoru. Zápasy sa hrali v 3 dejiskách: Estadio Evelio Rivera, Donna Terry (s kapacitou 2 000 divákov) a Polideportivo Pedro López Santos (s kapacitou 800 divákov). Titul obhájili Američanky, pre ktoré to bolo už ôsme prvenstvo.
Tieto panamerické majstrovstvá boli zároveň kvalifikáciou na budúcoročné Majstrovstvá sveta 2014, ktoré sa uskutočnia na Holandsku. Kvalifikovalo sa na ne 5 najlepších tímov. Taktiež boli kvalifikáciou na softbalový turnaj na Panamerických hrách 2015 v Toronte a tiež Stredoamerické a karibské hry 2015 vo Veracruz.
Náhorná rovina

Náhorná rovina (iné názvy: náhorná plošina, náhorná planina, planina, náhorné plató, plató, starší pravopis (náhorné) plateau) je v geomorfológii rozsiahlejšia vysoko položená rovina resp. plošina. Obyčajne je zo všetkých strán obklopená zrázom, ale niekedy je len obklopená vrchmi. Pre slovo planina je v slovenskej literatúre k dispozícii aj špecifická definícia: "plošina vo väčšej nadmorskej výške spravidla v oblasti vrchovín a hornatín".
Náhorné roviny tvoria okolo 45 % zemského povrchu. Príklady náhorných rovín vo svete:
Na Slovensku je najznámejšia Muránska planina.
Kvapalný kyslík

Kvapalný kyslík je kvapalná forma kyslíka.
Fyzikálne vlastnosti.
Kvapalný kyslík má svetlo modrú farbu a je silne paramagnetický. Jeho hustota je 1,141 g·cm⁻³. Je to kvapalina s bodom tuhnutia pri 50,5 K (−222,65 ℃) a bodom varu 90,19 K (−182,96 ℃) pri tlaku 101 325 kPa. Kvapalný kyslík má pri atmosférickom tlaku (100 kPa) a teplote 20 ℃ expanzný pomer 1:861), a kvôli tomu sa používa aj ako prepravovateľná forma obyčajného kyslíka.
Kvôli svojim kryogenickým vlastnostiam môže kvapalný kyslík zmeniť materiály ktorých sa dotkne, na veľmi krehké. Kvapalný kyslík je tiež veľmi silné oxidačné činidlo: organické látky horia rýchlo a silno v kvapalnom kyslíku. Ďalej, ak sa namočia do kvapalného kyslíka, môžu niektoré materiály, ako uhlie, brikety, sadze atď., nepredvídateľne explodovať ak sú v dosahu zdrojov zapálenia, ako sú plamene, iskry alebo ľahké údery. Petrochemikálie, vrátane asfaltu, často vykazujú takéto správanie.
Existenciu molekuly tetraoxygénu (O₄) prvýkrát predpovedal v roku 1924 Gilbert Newton Lewis, ktorý sa snažil vysvetliť, prečo kvapalný kyslík nepodlieha Curieho zákonu.. Moderné počítačové simulácie ukazujú, že hoci v kvapalnom kyslíku nie sú stabilné molekuly O₄, molekuly O₂ majú tendenciu združovať sa v pároch s antiparalelnými spinmi a tvoriť prechodné jednotky O₄..
Kvapalný dusík má nižší bod varu (−196 ℃, 77 K), než kvapalný kyslík (−183 ℃, 90 K)), a nádoby s kvapalným dusíkom môžu kondenzovať kyslík zo vzduchu: keď sa väčšina dusíka z takejto nádoby odparí je riziko, že zostávajúci kvapalný kyslík materiálu môže prudko reagovať s organickým materiálom. Naopak, kvapalný dusík alebo kvapalný vzduch môže byť obohatený kyslíkom, ak ho necháme v otvorenom priestore; atmosférický kyslík sa v ňom rozpustí, zatiaľ čo dusík sa odparí.
Použitie.
Kvapalný kyslík má široké použitie v priemysle aj v medicíne. Získava sa z kyslíka prirodzene obsiahnutého vo vzduchu, frakčnou destiláciou v kryogenickej továrni na oddeľovanie vzduchu.
Kvapalný kyslík je bežné tekuté okysličovadlo v raketových motoroch, zvyčajne v kombinácii s kvapalným vodíkom alebo kerozínom. Kvapalný kyslík je vhodný na takúto úlohu, pretože vytvára vysoký špecifický impulz. Bol použitý v prvých raketách, ako rakety V2 (pod názvom A-Stoff a Sauerstoff) a Redstone, R-7, rakety Atlas a rakety programu Apollo – Saturn. Kvapalný kyslík bol tiež použitý v niektorých prvých ICBM, hoci moderné ICBM nepoužívajú kvapalný kyslík, pretože jeho kryogénne vlastnosti a potreba pravidelného dopĺňania odparených strát sťažujú údržbu a možnosť rýchlo odpáliť raketu. Mnoho moderných rakiet používa kvapalný kyslík, vrátane motorov Vulcain na rakete Ariane 5, alebo motorov RL-68 a RL-10 na rakete Delta IV.
Tekutý kyslík sa tiež používal pri výrobe oxiliquitových výbušnín, ale dnes sa používa už zriedka, kvôli vysokej miere nehôd. Na Slovensku sa použival v 19. stor. napríklad v baniach v Hnilčíku. Tu sa vyrábal v zariadeniach na výrobu kvapalného vzduchu typu Heyland.
Kyseľ (tiesňava)

Kyseľ je najnavštevovanejšia a najcharakteristickejšia tiesňava v Slovenskom raji. Prvý prechod tiesňavou sa uskutočnil v roku 1907. Tiesňava má na svoju dĺžku pomerne veľký spád. Na svojom hornom toku je rozdelená na Vyšný, Malý a Veľký Kyseľ. Tiesňava Kyseľ tvorí spoločne s Vyšným, Malým a Veľkým Kyseľom, Sokoľou dolinou a časťou doliny Bieleho potoka národnú prírodnú rezerváciu Kyseľ.
V dňoch 16. a 17. júla 1976 vypukol pri ústí tiesňavy do Bieleho potoka požiar. Dňa 18. augusta 2016 bola požiarom zasiahnutá časť znovu otvorená formou feraty.
Amfimachos (syn Kteata)

Amfimachos ( – "Amfimachos") je v gréckej mytológii syn Kteata a Théroniky, bol kráľ Élidy.
Vyčistenie chlievov élidského kráľa Augeia bola jedna z dvanástich úloh hrdinu Herakla. Túto úlohu dostal od mykénskeho kráľa Eurysthea, ktorému musel na príkaz najvyššieho boha Dia Herakles slúžiť a až po splnení úloh mohol dosianúť slobodu. Herakles si niečo chcel aj zarobiť, preto si vyžiadal od Augeia odmenu desať percent ustajneného dobytka. Augeias súhlasil, ale po splnení úlohy mu odmenu odmietol dať. Neskôr, keď Herakles získal slobodu, vrátil sa, Augeia zabil a dosadil na trón Augiovho syna Fylea.
Podľa antického autora Pausania však Herakles Augeia nezabil. Augeias sa podľa neho dožil vysokého veku a trón v Élide po ňom zdedil syn Agasthenes, ktorý nevládol sám. Spolu s ním sa na vláde podieľali, Thalpios, syn Euryta a Amfimachos.
Amfimachos bol jedným z nápadníkov krásnej Heleny a neskôr aj účasníkom trójskej vojny. K brehom Tróje doviedol z Élidy vojsko na desiatich lodiach. Spolu s ním pred bránami Tróje bojovali aj ďalší významní Éliďania, Thalpios, Agasthenov syn Polyxenos a Dióres, syn Amarynkea. Amfimachos vo vojne padol rukou trójskeho princa Hektora.
Sosna

Sosna môže byť:
Torre Unicredit

Torre Unicredit je mrakodrap v Miláne a sídlo spoločnosti Banca UniCredit.
Mrakodrap bol postavený v rokoch 2009 - 2011. So svojou výškou 231 metrov je nielen najvyššou budovou Milána, ale aj najvyššou budovou krajiny. Bola navrhnutá architektom Césarom Pellim. V budove je 32 poschodí. 
Komplex.
Torre Unicredit je súčasťou komplexu, ktorý tvoria tri budovy:
Celý komplex navrhol César Pelli a je súčasťou novej milánskej štvrte Porta Nuova.
Dióres

Dióres alebo Diórés ( – "Dióres"/iný prepis: "Diórés") môže byť:
Vernárska tiesňava

Vernárska tiesňava je národná prírodná rezervácia, ktorá bola vyhlásená v roku 1966 a novelizovaná v roku 1993. Jej rozloha je . Nachádza sa približne severne od obce Vernár. 
Rezervácia chráni vzácne zachované porasty reliktných borín (prevažne borovica lesná) so smrekovcom na vápencovom bralnom úbočí. Vyskytujú sa tu viaceré reliktné rastlinné druhy, ktoré sa zachovali vplyvom teplotnej inverzie. Na slnečných vápencových bralách rastú vzácne teplomilné rastlinné spoločenstvá. Územie je geomorfologicky a krajinársky zaujímavé. Verejnosti nie je Vernárska tiesňava prístupná, ale prechádza cez ňu cesta I. triedy 67.
Rozprestiera sa v nadmorskej výške Jej geologický podklad tvoria ladinské dolomity s typickým ostrohranným rozpadom.
Spišsko-gemerský kras

Spišsko-gemerský kras je geomorfologický celok spadajúci do geomorfologickej oblasti Slovenské rudohorie. Najvyšší vrch je vysoký Kľak.
Polohopis.
Vymedzenie.
Na juhu susedí so Stolickými a Volovskými vrchmi, severný okraj vymedzuje Hornádska kotlina. Na severozápade ležia Nízke Tatry a na západe Horehronské podolie a Veporské vrchy.
Členenie.
Člení sa na dva geomorfologické podcelky, ktoré sú zároveň národnými parkami:
Tie sú tvorené komplexom krasových planín a horských plošín s nadmorskou výškou .
Anna Bučinská

Anna Bučinská (* 21. december 1944, Bratislava – † 15. január 1995, Bratislava) bola slovenská rozhlasová herečka.
Mineralia Slovaca

Mineralia Slovaca je slovenský geovedný vedecký časopis, ktorý vychádza od roku 1969. Časopis sa zameriava najmä na publikovanie pôvodných vedeckých prác domácich a zahraničných odborníkov, v súčasnosti hlavne v anglickom ale aj v slovenskom jazyku. Publikované sú aj sumarizujúce, prehľadové články.
Časopis vznikol z iniciatívy J. Bartalského, P. Greculu a J. Slávika na konci 60. rokov 20. storočia. Spočiatku ho vydávali Slovenský geologický úrad a Slovenská geologická spoločnosť v spolupráci s podnikom Geologický prieskum a viacerými ďalšími geologickými organizáciami, ktoré utvorili spoločné združenie Mineralia Slovaca. Od jeho vzniku v roku 1968 do roku 2006 bol jeho vedeckým redaktorom Pavol Grecula. Ročne vychádzalo 6 čísel. V dôsledku nedostatku financií, ktorý sa prehlboval od 2. polovice 90. rokov 20. storočia napokon prevzal od roku 2003 vydávanie časopisu Štátny geologický ústav Dionýza Štúra. Od roku 2003 vychádzali ročne 4 čísla časopisu. Od roku 2013 vychádzajú dve čísla ročne. 
Redakcia časopisu pôvodne sídlila v pobočke ŠGÚDŠ v Košiciach, v súčasnosti realizujú technickú časť redakčného spracovania pracovníci pobočky v Bratislave. Vedecký redaktor časopisu je Zoltán Németh. Do roku 2016 časopis obsahoval aj prílohu Geovestník, ktorá informovala o aktuálnom dianí v oblasti geológie na Slovensku. Jeho funkciu v priebehu roka prebral časopis Mente et Malleo, ktorý začala vydávať Slovenská geologická spoločnosť.
Od roku 2017 sú vedecké články časopisu indexované v databáze Scopus.
Maastoren

Maastoren je mrakodrap v holandskom Rotterdame. 
Budova pola postavená v rokoch 2006 - 2009 podľa plánov spoločnosti Dam &amp; Partners Architecten. So svojou výškou 164,75 m je najvyššou budovou Rotterdamu a aj Holandska. V budove je 44 poschodí.
Piecky

Piecky sú vápencová tiesňava, v minulosti národná prírodná rezervácia, ktorá bola vyhlásená v roku 1964 a novelizovaná v roku 1976. Po schválení zonácie v roku 2016 územie spadá pod zónu A s najvyšším stupňom ochrany. Nachádza sa v katastrálnom území obce Hrabušice v okrese Spišská Nová Ves v Košickom kraji. Potok Píľanka pretekajúci tiesňavou pramení v západných svahoch planiny Glac a ústi do Veľkej Bielej vody pri osade Píla. Prvý prechod tiesňavou sa pripisuje A. Mervayovi a jeho spoločníkom v roku 1911. V tiesňave sa nachádzajú tri vodopády: Veľký vodopád, Kaskády a Terasový vodopád.
Rezervácia mala plochu 245 hektárov a zóna v súčasnosti pokračuje v ochrane zachovalých lesných porastov (vápencové bučiny, bukové jedliny, reliktné vápencové boriny) na bohato členenom reliéfe (tiesňavy, vodopády). Územie má veľký vedecko-výskumný, ale aj kultúrno-osvetový význam.
Turistika.
Tiesňavou Piecky prechádza žlto značená turistická značka, ktorá začína v osade Píla a končí na vrchu Suchá Belá. Prechod tiesňavou je jednosmerný (zdola nahor) a trvá približne 2 hodiny.
¡Uno!

¡Uno! je deviaty štúdiový album americkej punk rockovej kapely Green Day, ktorý bol vydaný dňa 25. septembra 2012 vydavateľstvom Reprise Records. Ide o prvý z trilógie albumov ¡Uno!, ¡Dos!, ¡Tré! vydaných od septembra do decembra 2012. Green Day nahrávali album od februára do júna 2012 v Jingletown Studios v Oaklande v Kalifornii.
¡Dos!

¡Dos! je desiaty štúdiový album americkej punk rockovej kapely Green Day. Album vyšiel 9. novembra 2012 v Austrálii 12. novembra vo Veľkej Británii a 13. novembra v Spojených štátoch prostredníctvom Reprise Records. Ide o druhý diel z trilógie ¡Uno!, ¡Dos!, ¡Tré!.
¡Tré!

¡Tré! je jedenásty štúdiový album americkej punk rockovej skupiny Green Day, ktorý bol vydaný dňa 11. decembra 2012. Ide o tretiu a poslednú časť zo série štúdiových albumov trilógie ¡Uno!, ¡Dos!, ¡Tré!, ktoré boli vydané od septembra do decembra 2012.
Števa Opremčáková

Števa Opremčáková vlastným menom Štefánia Opremčáková (* 22. máj 1957, Rožňava, ČSSR) je slovenská spisovateľka, ktorá žije a tvorí v Košiciach. Je autorkou projektu sociálnej kliniky pre týrané matky s deťmi.
Faustbal na Svetových hrách

Faustbal na Svetových hrách je faustbalový turnaj, ktorý sa koná v rámci multišportového podujatia Svetových hier riadených Medzinárodnou asociáciou Svetových hier (IWGA). Do programu hier bol zaradený na Svetových hrách 1985 v Londýne, vtedy len v mužskej kategórii a odvtedy sa na nich predstavuje pravidelne. V historických tabuľkách dominuje družstvo , ktoré zvíťazilo 7-krát. Ženský turnaj mal svoju premiéru až na hrách v roku 2022 v americkom Birminghame.
Kvalifikačným kritériom pre účasť na faustbalovom turnaji Svetových hier je umiestnenie na majstrovstvách sveta.
Adriová väzba

Adriová väzba je jeden z typov väzby tkaniny, konkrétne spevnenej atlasovej väzby. Spevnená je v obidvoch smeroch tkania. Je typická pre vlnené tkaniny určené napríklad na obleky, ako je adria.
Hannah Abbottová

Hannah Abbottová je fiktívna postava zo ságy Harry Potter od J. K. Rowlingovej. Na Rokfortskej strednej škole čarodejníckej je vo fakulte Bifľomor. Jej meno Hannah znamená "slušnosť, láskavosť", z hebrejčiny "láskavý pôvab". 
V druhej časti (Harry Potter a Tajomná komnata) sa zastane Harryho Pottera, keď Ernie Macmillan tvrdí, že naňho poštval hada a že je Slizolinov dedič. V piatej časti (Harry Potter a Fénixov rád) je súčasťou Dumbledorovej armády. V šiestej časti opustí Rokfort, pretože je jej matka zavraždená Smrťožrútmi. Podľa knihy si ako dospelá vezme Nevilla Longbottoma a stane sa majiteľkou čarodejníckeho hostinca Deravého kotlíka.
Thalpios

Thalpios ( – "Thalpios") je v gréckej mytológii syn Euryta a jeho manželky Théraifony, bol kráľ Élidy.
Vyčistiť chlievy élidskému kráľovi Augeiovi bola jedna z dvanástich úloh hrdinu Herakla. Túto úlohu dostal od mykénskeho kráľa Eurysthea, ktorému musel na príkaz najvyššieho boha Dia slúžiť a až po splnení úloh mohol dosianúť slobodu. Keďže si Herakles chcel niečo aj zarobiť, vyžiadal si od Augeia odmenu desať percent ustajneného dobytka. Augeias súhlasil, ale po splnení úlohy mu odmenu odmietol dať. Neskôr, keď Herakles získal slobodu, vrátil sa, Augeia zabil a dosadil na trón Augiovho syna Fylea.
Podľa antického autora Pausania však Herakles Augeia nezabil. Augeias sa podľa neho dožil vysokého veku a trón v Élide po ňom zdedil syn Agasthenes, ktorý nevládol sám. Spolu s ním sa na vláde podieľali, Amfimachos, syn Kteata a Thalpios.
Thalpios bol jedným z nápadníkov krásnej Heleny a neskôr aj účasníkom trójskej vojny. K brehom Tróje doviedol z Élidy vojsko na desiatich lodiach. Spolu s ním pred bránami Tróje viedli élidske vojská aj, Amfimachos, Agasthenov syn Polyxenos a Dióres, syn Amarynkea. Thalpios bojoval v trójskej vojne veľmi statočne a bol jedným z vybraných bojovníkov, čo sa v trójskom koni dostali za hradby mesta a dobyli hrad kráľa Priama.
Todd Graff

Todd Graff (* 22. október 1959, New York, USA) je americký herec, spisovateľ a režisér, známy postavou Alana "hippie" Carnesa v sci-fi filme "Abyss" z roku 1989 a nezávislým autorským filmom "Camp" z roku 2003.
Michal Chovan

Michal Chovan (* 23. november 1987, Zvolen) je slovenský hokejový a hokejbalový útočník, hráč HC Košice, bronzový medailista z majstrovstiev sveta v hokejbale z roku 2011.
Klubový hokej.
Je odchovancom HKm Zvolen. V slovenskej extralige sa po prvýkrát objavil v sezóne 2005/06. Za Zvolen v nej odohral len 7 zápasov. V nasledujúcej sezóne odohral za klub 16 zápasov ale zaznamenal len 2 body, a tak prestúpil do HC 07 Detva kde odohral 4 zápasy. V ďalšej sezóne opäť hral za HKm Zvolen, odohral 44 zápasov a získal 3 body. V sezóne 2008/09 sa získal stále miesto v základnej zostave HKm Zvolen, ktorý končil v semifinále. Odohral v základnej časti 53 zápasov a nazbieral 44 bodov, v play-off odohral 12 zápasov a nazbieral 13 bodov.
Polyxenos (syn Agasthena)

Polyxenos alebo Polyxeinos () je v gréckej mytológii syn élidskeho kráľa Agasthena a jeho manželky Peloris, bol kráľ Élidy.
Antický autor Pausanias uvádza, že trón v Élide po Agasthenovi a jeho spolukráľoch, zdedil jeho syn Polyxenos, ktorý sa z trójskej vojny vrátil živý a zdravý.
Polyxenos bol pred vojnou ako mnohí iní nápadníkom krásnej Heleny, ktorá si nakoniec za manžela vybrala spartského kráľa Menelaa. Únos Heleny trójskym princom Paridom vyvolal potom trójsku vojnu. Polyxenos sa na strane Achájcov do vojny tiež vypravil a k brehom Tróje priviedol z Élidy vojsko na desiatich lodiach. Spolu s ním pred bránami Tróje bojovali aj ďalší élidskí vodcovia, Amfimachos, syn Kteata, Thalpios syn Euryta a Dióres, syn Amarynkea.
Nástupcom Polyxena sa na élidskom tróne stal jeho syn Amfimachos.
Zejmarská roklina

Zejmarská roklina je tiesňava a zároveň národná prírodná rezervácia v Slovenskom raji, ktorá bola vyhlásená v roku 1980. Nachádza sa v katastrálnom území obcí Smižany a Dedinky v okrese Rožňava a okrese Spišská Nová Ves v Košickom kraji. Jej plocha je 72,65 hektára. Rezervácia uchováva významné geomorfologické krasové formy (roklina, bralá, skladné stupne, vodopády, vyvieračky) a zachované lesné spoločenstvá s výskytom vzácnych druhov rastlín a živočíchov.
Tiesňavou prechádza náučný chodník a tiež modrá turistická značka zo strediska Biele Vody na planinu Geravy.
Théroniké

Théroniké alebo Théronika ( – "Théroniké") je v gréckej mytológii matka élidskeho kráľa Amfimacha.
Podľa antického autora Pausania boli Kteatos a Théroniké rodičia élidskeho kráľa Amfimacha, ktorý padol v trójskej vojne rukou trójskeho princa Hektora.
Zoznam častí seriálu Futurama

Tento článok je zoznam častí amerického animovaného seriálu "Futurama".